open-index/open-wikipedia-markdown huggingface dataset:
Ιωάννης Αθηνογένης

Ο **Ιωάννης Αθηνογένης** (1878 - 1953) ήταν Έλληνας τραπεζίτης και πολιτικός.
## Βιογραφικά στοιχεία
Γεννήθηκε στην Κωνσταντινούπολη και ήταν γιος του Γεώργιου Αθηνογένη, τραπεζίτη, και της Μαρίας Σκουλούδη, αδερφής του Στέφανου Σκουλούδη. Σπούδασε νομικά στο Πανεπιστήμιο του Παρισιού και εργάστηκε στον τραπεζικό τομέα. Διετέλεσε πρόεδρος του δ.σ. της Εμπορικής Τράπεζας και της Εταιρείας Διαχείρισης Υπεγγύων Προσόδων, νομάρχης Θεσσαλονίκης (1915 - 1917) και μέλος του δ.σ. της Ριζαρείου Εκκλησιαστικής Σχολής. Την περίοδο 1921 - 1922 αντιπροσώπευσε την Ελλάδα ως πληρεξούσιος υπουργός στη Διεθνή Επιτροπή Επανορθώσεων στο Παρίσι και στη Συνδιάσκεψη στη Χάγη. Στις εκλογές του Νοεμβρίου 1910 εξελέγη βουλευτής Λακωνίας.

Ήταν παντρεμένος με την Αικατερίνη Κανακάρη - Ρούφου, κόρη του Αθανάσιου Κανακάρη - Ρούφου, και είχαν αποκτήσει δύο παιδιά.
## Παραπομπές


Ιωαννης
Κατηγορία:Οικογένεια Ρούφου
Κατηγορία:Βουλευτές Λακωνίας
Ηλίας Γλυκοφρύδης

Ο **Ηλίας Γλυκοφρύδης** του Ναπολέοντος (19 Φεβρουαρίου 1914  - 20 Οκτωβρίου 1982) ήταν Έλληνας νομικός και ευρωβουλευτής για βραχύβια θητεία.

## Βιογραφικά στοιχεία
Γεννήθηκε στην Αθήνα και σπούδασε νομικά, οικονομικές και πολιτικές επιστήμες. Από το 1969 ως το 1974 ήταν αντιπρόεδρος του Συμβουλίου της Επικρατείας. Εξελέγη ευρωβουλευτής το 1982 με το Κόμμα Προοδευτικών, σε αντικατάσταση του Απόστολου Παπαγεωργίου, ο οποίος πέθανε τον Σεπτέμβριο του 1982.

Ο Γλυκοφρύδης απεβίωσε στις 20 Οκτωβρίου 1982, ενώ ήταν εν ενεργεία ευρωβουλευτής και αντικαταστάθηκε από τον Γεώργιο Αλεξιάδη.

Ήταν παντρεμένος με την Ελένη Γκολφινοπούλου.

## Αναφορές
 

Κατηγορία:Έλληνες δικαστικοί
Κατηγορία:Ευρωβουλευτές εκλεγμένοι με το Κόμμα Προοδευτικών
Ελισάβετ Παπαζώη

Η **Ελισάβετ Παπαζώη** (Αθήνα, 19 Ιανουαρίου 1944) είναι Ελληνίδα πολιτικός. Έχει διατελέσει νομάρχης, βουλευτής και υπουργός με το ΠΑΣΟΚ, ενώ υπήρξε και η πρώτη πρέσβης της Ελλάδας στην Κούβα.

## Βιογραφία
Γεννήθηκε στην Αθήνα στις 19 Ιανουαρίου το 1944. Σπούδασε πολιτικός μηχανικός στο Εθνικό Μετσόβιο Πολυτεχνείο και συνέχισε τις σπουδές της στο Παρίσι σε θέματα Πολεοδομίας, Αγροτικής Πολιτικής και Εφαρμοσμένης Πληροφορικής.

Εργάστηκε ως στέλεχος του ΕΟΤ και από το 1981 έως το 1982 διετέλεσε ειδική σύμβουλος στο γραφείο του υπουργού Χωροταξίας, Οικισμού και Περιβάλλοντος (ΥΧΟΠ) Αντώνη Τρίτση, ενώ την περίοδο 1982 - 1986 ήταν νομάρχης Κυκλάδων.

Ο Ανδρέας Παπανδρέου το 1984 ανακοίνωσε την απόφασή του να ανοίξει ελληνική πρεσβεία στην Κούβα, κάτι που θεωρήθηκε εξαιρετικά τολμηρό για την εποχή. Μετά από ταλαντεύσεις, στα τέλη του 1986 η Ελισάβετ Παπαζώη ορίστηκε η πρώτη Ελληνίδα πρέσβης-εκ προσωπικοτήτων της Ελλάδος- στην Αβάνα και η πρεσβεία της Ελλάδας ξεκίνησε τη λειτουργία της στις αρχές του 1987.

Παρέμεινε πρέσβης έως το 1989, οπότε εκλέχθηκε βουλευτής Κυκλάδων του ΠΑΣΟΚ· εκλεγόταν συνεχώς έως το 2004. Στις κυβερνήσεις του Ανδρέα Παπανδρέου και του Κώστα Σημίτη διετέλεσε υφυπουργός Περιβάλλοντος, Χωροταξίας και Δημοσίων Εργων (1993 - 1996), υπουργός Αιγαίου (1996 - 1999), υπουργός Πολιτισμού (1999 - 2000) και, τέλος, αναπληρώτρια υπουργός Εξωτερικών (2000 - 2001).

Από το 2009 (ίδρυση) μέχρι και το 2019 διετέλεσε πρόεδρος της Δημοτικής εταιρίας (Πάρκο Πάρου) για την προστασία της χερσονήσου του Αϊ-Γιάννη Δέτη.

## Παραπομπές

## Πηγές
* 

Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Κυκλάδων
Κατηγορία:Έλληνες υφυπουργοί Περιβάλλοντος, Χωροταξίας και Δημοσίων Έργων
Κατηγορία:Έλληνες υπουργοί Πολιτισμού
Κατηγορία:Έλληνες υπουργοί Αιγαίου
Κατηγορία:Έλληνες αναπληρωτές υπουργοί Εξωτερικών
Γεώργιος Δρακούλης

Ο **Γεώργιος Δρακούλης** (22 Οκτωβρίου 1864 – 18 Ιουνίου 1948) ήταν Έλληνας εφοπλιστής και πολιτικός.

## Βιογραφικά στοιχεία
Γεννήθηκε στην Ιθάκη και ήταν γιος του Κωνσταντίνου Δρακούλη. Αδέρφια του ήταν οι Έκτωρας και Περικλής Δρακούλης. Μετά την αποφοίτησή του από το γυμνάσιο εγκαταστάθηκε στη Ρουμανία, όπου ασχολήθηκε με την ναυτιλία. Στη συνέχεια ίδρυσε τη «Μετοχική Ναυτική Εταιρεία» μαζί με τα αδέρφια του αποκτώντας σημαντικό στόλο. Μετά τον Α΄ Παγκόσμιο Πόλεμο η έδρα της επιχείρησης μεταφέρθηκε στην Αθήνα και το Λονδίνο. Υπήρξε μέλος του διοικητικού συμβουλίου της Ένωσης Ελλήνων Εφοπλιστών για επτά θητείες.

Στις εκλογές του 1923 εξελέγη βουλευτής Ιθάκης με το Κόμμα Φιλελευθέρων.

Είχε πραγματοποιήσει πλήθος δωρεών στην ιδιαίτερη πατρίδα του και την Αθήνα. Το 1924 δώρισε 4.000.000 δρχ για τον Ηλεκτροφωτισμό των Κοινοτήτων Ιθάκης και Περαχωρίου ενώ με την διαθήκη του κληροδότησε 170.000 δραχμές για φιλανθρωπικούς και αγαθοεργούς σκοπούς. Στη μνήμη του έχει θεσπιστεί από την «Ένωση των Απανταχού Ιθακησίων» το βραβείο «Γεώργιος Δρακούλης» της Ακαδημίας Αθηνών.

Δεν είχε αποκτήσει παιδιά.

## Παραπομπές


Κατηγορία:Βουλευτές Ιθάκης
Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Έλληνες εφοπλιστές
Σωκράτης Ιγγλέσης

Ο **Σωκράτης Ιγγλέσης** (1883 - 1965) ήταν Έλληνας εφοπλιστής και πολιτικός.

## Βιογραφικά στοιχεία

Ήταν εφοπλιστής. Στις εκλογές του 1928 εξελέγη βουλευτής Σάμου με το Κόμμα Φιλελευθέρων.

## Παραπομπές


Κατηγορία:Βουλευτές Σάμου
Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Έλληνες εφοπλιστές
Αντώνιος Φιξ

Ο **Αντώνιος Φιξ** (1899 - 20 Ιανουαρίου 1962) ήταν Έλληνας πολιτικός και βιομήχανος.

## Βιογραφικά στοιχεία

Γεννήθηκε στην Αθήνα και ήταν γιος του Καρόλου Φιξ, βιομηχάνου και γόνου της οικογένειας Φιξ. Ασχολήθηκε με την οικογενειακή επιχείρηση μπύρας Φιξ. Μετά όμως τον θάνατο του αδερφού του, Ιωάννη, ο έλεγχος της εταιρείας πέρασε στα χέρια του ανηψιού του, Καρόλου Φιξ, με αποτέλεσμα ο ίδιος να αποχωρήσει στις αρχές της δεκαετίας του 1950 και να δημιουργήσει εργοστάσιο παγοποιίας και αποθήκες ψυγείων στην οδό Πέτρου Ράλλη. Το 1961 κυκλοφόρησε την μπύρα "Άλφα". Στις εκλογές του 1932 εξελέγη βουλευτής με το Κόμμα Φιλελευθέρων.

Απεβίωσε από συγκοπή καρδιάς το 1962 και κηδεύτηκε από το ναό του Αγίου Διονυσίου των Καθολικών. Ήταν παντρεμένος και είχε παιδιά.

## Παραπομπές


Φιξ
Φιξ
Φιξ
Μπάμπης Αλιβιζάτος

Ο **Χαράλαμπος (Μπάμπης) Β. Αλιβιζάτος** και Αλυβιζάτος, (1902 - 1981) ήταν Έλληνας οικονομολόγος και υπουργός. Συνέγραψε αρκετά έργα.

Στην κυβέρνηση Μεταξά χρημάτισε υφυπουργός Συνεταιρισμών από τις 4 Σεπτεμβρίου 1939 ως το 1941. Την ίδια περίοδο υπήρξε και γενικός γραμματέας του Υπουργείου Γεωργίας. Στις εκλογές του 1946 εξελέγη βουλευτής Κεφαλληνίας με την Ηνωμένη Παράταξη Εθνικοφρόνων (Λαϊκό Κόμμα). 

Πέθανε το 1981 και κηδεύτηκε στην Κηφισιά σε στενό οικογενειακό κύκλο, σύμφωνα με την επιθυμία του, στις 19 Μαΐου 1981.

## Παραπομπές


## Εξωτερικοί σύνδεσμοι
*Εργογραφία

Κατηγορία:Έλληνες οικονομολόγοι
Κατηγορία:Έλληνες υφυπουργοί Συνεταιρισμών
Κατηγορία:Βουλευτές Κεφαλληνίας
Κατηγορία:Βουλευτές εκλεγμένοι με το Λαϊκό Κόμμα
Κατηγορία:Νομάρχες Ηρακλείου
Αλέκος Οικονόμου

Ο **Αλέκος Οικονόμου** ήταν Έλληνας ποδοσφαιριστής, ο οποίος αγωνιζόταν ως αμυντικός και έγινε γνωστός με την ομάδα του Άρη Θεσσαλονίκης, κατακτώντας το πρώτο πανελλήνιο πρωτάθλημα το 1928, όπως και αυτό της σεζόν 1931-32.

## Καριέρα
Ο Οικονόμου ξεκίνησε το 1926 από την τρίτη ομάδα του Άρη, γνωστή και ως "χρυσή". Τις πρώτες του συμμετοχές με την πρώτη ομάδα πραγματοποίησε ως αναπληρωματικός κατά την κατάκτηση του πρώτου πανελλήνιου πρωταθλήματος.

Στην πρώτη ομάδα του συλλόγου εντάχθηκε την σεζόν 1928-29, όταν για το τοπικό πρωτάθλημα αποτέλεσε βασικό στέλεχος της ενδεκάδας του Άρη, κατακτώντας τον τίτλο του πρωταθλητή Θεσσαλονίκης, με έξι συμμετοχές σε αγώνες πρωταθλήματος, όπως και τους δύο αγώνες μπαράζ εναντίον του ΠΑΟΚ, όπου στις 12 Μαΐου 1929 ήλθαν ισόπαλοι με 1-1 και στις 2 Ιουνίου ο Άρης κατέβαλε την αντίσταση του αντιπάλου του με 4-3.

Την σεζόν 1929-30 αγωνίστηκε στους εννέα αγώνες πρωταθλήματος Θεσσαλονίκης που έδωσε ο Άρης, κατακτώντας έναν ακόμη τίτλο του τοπικού πρωταθλήματος. Επίσης, ήταν βασική μονάδα στην τελική φάση του πανελλήνιου πρωταθλήματος, παίζοντας και στους τέσσερις αγώνες που έδωσαν οι "κίτρινοι", κατακτώντας την δεύτερη θέση.

Την επόμενη χρονιά, αγωνίστηκε σε όλα τα ματς του πρωταθλήματος Ελλάδος, όπου ο Άρης κατέλαβε την τρίτη θέση ισοβαθμώντας με τον Παναθηναϊκό.

Την σεζόν 1931-32, αγωνίστηκε σε δεκαέξι από τους δεκαεπτά αγώνες που έδωσαν οι "κίτρινοι" σε πρωτάθλημα και κύπελλο, συμμετέχοντας στον πρώτο τελικό κυπέλλου και κατακτώντας τον τίτλο του πρωταθλητή.

Μετά το τέλος της συγκεκριμένης σεζόν, δεν συνέχισε στον Άρη.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Οικονόμου Αλέκος | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Προγκρές Μ1-8

Το **Προγκρές Μ1-8** (η NASA το ονόμασε **Progress 7** ή **7P**) ήταν ρωσικό μη επανδρωμένο διαστημόπλοιο τύπου Προγκρές-Μ1 11F615A55 το οποίο εκτοξεύτηκε το 2002 για να ανεφοδιάσει τον Διεθνή Διαστημικό Σταθμό. Μετέφερε τρόφιμα, νερό, οξυγόνο και εξοπλισμό για την διεξαγωγή επιστημονικής έρευνας.

## Αποστολή
Εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ την 21η Μαρτίου 2002 (20:13:39 GMT) και συνδέθηκε με το τμήμα Ζβεζντά του σταθμού στις 24 Μαρτίου (20:57:56 GMT). Παρέμεινε στον σταθμό μέχρι και την 25η Ιουνίου, οπότε και αποσυνδέθηκε προκειμένου να απελευθερωθεί η θύρα για το επόμενο σκάφος ανεφοδιασμού, το Προγκρές Μ-46. Μερικές ώρες μετά το Μ1-8 καταστράφηκε στην ατμόσφαιρα, πάνω από τον Ειρηνικό Ωκεανό.

## Δείτε επίσης
* Διαστημικές αποστολές το 2002

## Παραπομπές


Κατηγορία:Αποστολές στο Διεθνή Διαστημικό Σταθμό
Κατηγορία:Αποστολές διαστημοπλοίων Προγκρές
Κατηγορία:Διαστημικές αποστολές το 2002
Αμεδαίος Λουδοβίκος, Δούκας των Αβρουζίων

Ο **Αμεδαίος Λουδοβίκος, Δούκας των Αβρουζίων** (ή **Δούκας των Αβρουζίων**) (*Luigi Amedeo Giuseppe Maria Ferdinando Francesco di Savoia, duca degli Abruzzi*, Μαδρίτη, 29 Ιανουαρίου 1873 - Σομαλία, 18 Μαρτίου  1933) ήταν Ιταλός πρίγκιπας, εξερευνητής και ορειβάτης, που ανήκε στον Οίκο της Σαβοΐας. Επίσης υπηρέτησε το ιταλικό ναυτικό, την περίοδο του Πρώτου Παγκοσμίου Πολέμου.

Ήταν ο τρίτος γιος του Αμεδαίου βασιλιά της Ισπανίας και της Μαρίας-Βικτωρίας, κόρης του Καρόλου-Εμμανουήλ νταλ Πότσο, πρίγκιπα ντελα Τσιστέρνα.

Εκ των σημαντικότερων εξερευνητικών αποστολών του θεωρείται μία στον Αρκτικό Ωκεανό το 1900, στην οποία μία περίπολος με επικεφαλής τον Ουμπέρτο Κάνι, έφτασε σε βόρ. πλάτος 86034΄49΄΄, το οποίο έως εκείνη την εποχή ήταν το μεγαλύτερο που είχε πατήσει άνθρωπος. Η εξερεύνηση αυτή είχε ξεκινήσει από το 1894, με το πλοίο *Πολικό αστέρι*. Στις πολικές περιοχές έκανε πλούσιες παρατηρήσεις, συγκεντρώνοντας άφθονο επιστημονικό υλικό.

Γνωστές πρέπει να θεωρούνται οι αποστολές του στην Αλάσκα, πραγματοποίησε την ανάβαση του όρους Άγιος Ηλίας, στην Κεντρική Αμερική και στην ασιατική οροσειρά Καρακορούμ.

## Πρόγονοι



## Παραπομπές


Κατηγορία:Ιταλοί ναύαρχοι
Κατηγορία:Ιταλοί εξερευνητές
Κατηγορία:Ιταλοί ορειβάτες
Λάζαρος Κριεζής

Ο **Λάζαρος Κριεζής** (1883 - 1942) ήταν Έλληνας χρηματιστής και πολιτικός.

## Βιογραφικά στοιχεία

Καταγόταν από την Ύδρα και ήταν μέλος της γνωστής ναυτικής οικογένειας Κριεζή. Ήταν χρηματιστής και διετέλεσε επί σειρά ετών πρόεδρος του Χρηματιστηρίου Αθηνών. Εξελέγη για πρώτη φορά βουλευτής Αθηνών με την υποστήριξη του Λαϊκού Κόμματος στις εκλογές του 1932 και επανεξελέγη σε αυτές του 1933. 

Γιος του ήταν ο Σόλων Κριεζής, πρωταθλητής Ελλάδος και βαλκανιονίκης στη σκοποβολή. Απεβίωσε στην Αθήνα το 1942.

## Παραπομπές


Κατηγορία:Βουλευτές Αθηνών
Κατηγορία:Βουλευτές εκλεγμένοι με το Λαϊκό Κόμμα
Κατηγορία:Έλληνες χρηματιστές
Λαζαρος
Αλκιβιάδης Λούλης

Ο **Αλκιβιάδης Λούλης** (1884 - 1953) ήταν Έλληνας πολιτικός και βιομήχανος.

## Βιογραφικά στοιχεία

Καταγόταν από την Ήπειρο, ήταν γιος του Θεμιστοκλή Λούλη και αδερφός του Γεώργιου Λούλη. Ήταν βιομήχανος. Εξελέγη για πρώτη φορά βουλευτής Ιωαννίνων με το Κόμμα Φιλελευθέρων στις εκλογές του 1926 και επανεξελέγη σε αυτές του 1928, 1932, 1933 και 1936. Υπήρξε μέλος της Κεντρικής Επιτροπής του ΕΑΜ, πρόεδρος της Εθνικής Αλληλεγγύη του ΕΑΜ και γενικός διοικητής Ηπείρου στην κυβέρνηση του Βουνού. Μετά την απελευθέρωση της Ελλάδας εξορίστηκε σε διάφορα μέρη. 

Απεβίωσε το 1953.

## Παραπομπές


Κατηγορία:Έλληνες βιομήχανοι
Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Μέλη του ΕΑΜ
Κατηγορία:Βουλευτές Ιωαννίνων
Κατηγορία:Οικογένεια Λούλη
Ρωμύλος Υετίων

Ο **Ρωμύλος Υετίων** ήταν Έλληνας ποδοσφαιριστής, ο οποίος αγωνιζόταν ως επιθετικός και έγινε γνωστός με την ομάδα του Άρη Θεσσαλονίκης, κατακτώντας το πανελλήνιο πρωτάθλημα της σεζόν 1931-32.

## Καριέρα
Ο Υετίων ξεκίνησε την πορεία του στον Άρη από τα τμήματα υποδομών του συλλόγου, στα οποία εντάχθηκε το 1930. Το 1932 έπαιξε για πρώτη φορά με την πρώτη ομάδα των "κίτρινων", οι οποίοι κατέκτησαν το πρωτάθλημα Ελλάδος.

Αγωνιζόμενος ως δεξί εξτρέμ, έγινε μέλος της ενδεκάδας κατά διαστήματα για την σεζόν 1932-33, όταν ο Άρης κατέλαβε την δεύτερη θέση στο πανελλήνιο πρωτάθλημα, πίσω από τον Ολυμπιακό. Την ίδια χρονιά, η ομάδα της Θεσσαλονίκης έφθασε στον τελικό του κυπέλλου Ελλάδος. Στις 5 Φεβρουαρίου 1933, ο Άρης ήλθε ισόπαλος με τον Εθνικό με 2-2 και ηττήθηκε στον επαναληπτικό της Αθήνας με 2-1, στις 25 Μαρτίου 1933.

Παρέμεινε στον Άρη μέχρι το 1936, χωρίς όμως να γίνει βασικό μέλος της ομάδας μετά το 1933.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές
Ιάκωβος Γιακουμής

Ο **Ιάκωβος Γιακουμής** ήταν Έλληνας ποδοσφαιριστής της προπολεμικής εποχής. Αγωνιζόταν ως μέσος και έγινε γνωστός με την ομάδα του Άρη Θεσσαλονίκης, κατακτώντας το πρωτάθλημα Ελλάδος του 1928, πριν μεταγραφεί στην ομάδα του Παναθηναϊκού το 1929.

## Καριέρα
Ο Γιακουμής καθιερώθηκε στην ομάδα των "κιτρινόμαυρων" το καλοκαίρι του 1925 και ήταν βασικό στέλεχος της ενδεκάδας του Άρη στην κατάκτηση του πρωταθλήματος Θεσσαλονίκης του 1926. Την επόμενη χρονιά, ο Άρης έχασε το πρωτάθλημα από τον Ηρακλή, χάνοντας στα δύο ντέρμπι της χρονιάς με 3-1 στις 13 Φεβρουαρίου και με 1-2 στις 15 Μαΐου 1927.

Στο πρωτάθλημα Θεσσαλονίκης του 1928, συμμετείχε σε όλους τους αγώνες, με τον Άρη να κατακτά τον τίτλο, πριν συνεχίσει στην τελική φάση του πανελλήνιου πρωταθλήματος, με τον Άρη να στέφεται πρώτος πρωταθλητής Ελλάδος. Ο Γιακουμής έπαιξε και στους τέσσερις αγώνες, από τις 24 Μαΐου μέχρι τις 24 Ιουνίου 1928, όπου η ομάδα της Θεσσαλονίκης κέρδισε με 1-3 και 3-1 τον Ατρόμητο και με 3-1 τον Εθνικό, από τον οποίο γνώρισε την μοναδική του ήττα στον Πειραιά με 3-2.

Το καλοκαίρι του 1928, ο Γιακουμής μετακόμισε για επαγγελματικούς λόγους στην Αθήνα και τον Αύγουστο του 1929 μεταγράφηκε στον Παναθηναϊκό.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Γιακουμής Ιάκωβος | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Παναθηναϊκού
Κατηγορία:Μέσοι ποδοσφαιριστές
Κατηγορία:Προπονητές ποδοσφαίρου Άρη Θεσσαλονίκης
Παναγιώτης Κοσματόπουλος

Ο **Παναγιώτης Κοσματόπουλος** ήταν Έλληνας ποδοσφαιριστής της προπολεμικής εποχής, ο οποίος αγωνίστηκε ως αμυντικός στην ομάδα του Άρη Θεσσαλονίκης, κατακτώντας το πρωτάθλημα Ελλάδος του 1928, πριν συνεχίσει στην ομάδα του Απόλλωνα Αθηνών.

## Καριέρα
Ο Κοσματόπουλος αγωνιζόταν στην άμυνα και το κέντρο και εντάχθηκε στο δυναμικό του Άρη το 1925. Οι πρώτες του συμμετοχές με την πρώτη ομάδα των "κίτρινων" πραγματοποιήθηκαν για το πρωτάθλημα Θεσσαλονίκης του 1927, όπου ο Άρης κατατάχθηκε τρίτος.

Την επόμενη σεζόν, ο Κοσματόπουλος συμμετείχε στην ομάδα που κατέκτησε το πρωτάθλημα Θεσσαλονίκης και προκρίθηκε στην τελική φάση του πρώτου πρωταθλήματος Ελλάδος. Εκεί, έπαιξε στην εκτός έδρας νίκη του Άρη επί του Ατρόμητου με 1-3 στις 24 Μαΐου 1928, στην ήττα με 3-2 από τον Εθνικό τρεις ημέρες αργότερα και στην εντός έδρας νίκη κατά του Ατρόμητου με 3-1.

Το 1928-29, κατέκτησε και πάλι το πρωτάθλημα Θεσσαλονίκης, έχοντας όμως μόλις μία συμμετοχή στους αγώνες της ομάδας του Άρη.

Τον Αύγουστο του 1929, μεταγράφηκε στον Απόλλωνα Αθηνών καθώς βρέθηκε στην Αθήνα για να σπουδάσει οδοντιατρική. Το 1932 τελείωσε τις σπουδές του και επέστρεψε στον Άρη για μια δεύτερη καριέρα, ωστόσο τον κέρδισε μάλλον η επιστήμη του. Αυτό δεν τον εμπόδισε να ασχοληθεί με τα κοινά του Άρη και να φτάσει μέχρι και στη θέση του προέδρου του συλλόγου, για λίγους μήνες το 1937.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Κοσματόπουλος Παναγιώτης | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Απόλλων Σμύρνης
Κατηγορία:Αμυντικοί ποδοσφαιριστές
Γεώργιος Δ. Ράλλης

Ο **Γεώργιος Ράλλης** ήταν Έλληνας πολιτικός.

## Βιογραφικά στοιχεία

Γεννήθηκε στην Αθήνα και ήταν γιος του πρωθυπουργού Δημητρίου Ράλλη. Καταγόταν από την φαναριώτικη οικογένεια Ράλλη και ήταν εγγονός του νομομαθή και πολιτικού Γεωργίου Ράλλη καθώς και αδερφός του Ιωάννη Ράλλη. Σπούδασε νομικά και ιδιώτευσε ως δικηγόρος. Εξελέγη πρώτη φορά βουλευτής Αττικοβοιωτίας στις εκλογές του Δεκεμβρίου 1915 και εν συνεχεία επανεξελέγη βουλευτής Αττικής με την υποστήριξη του Λαϊκού Κόμματος στις εκλογές του 1933 και 1935 και βουλευτής Αθηνών στις εκλογές του 1936. Διετέλεσε επίσης εκλεγμένος γερουσιαστής. Στη Δίκη των έξι υπήρξε μάρτυρας κατηγορίας.

## Παραπομπές


Κατηγορία:Βουλευτές εκλεγμένοι με το Λαϊκό Κόμμα
Κατηγορία:Βουλευτές Αττικοβοιωτίας
Κατηγορία:Βουλευτές Αττικής
Κατηγορία:Έλληνες γερουσιαστές
Γιάννης Νακόπουλος

Ο **Γιάννης Νακόπουλος** ήταν Έλληνας ποδοσφαιριστής της προπολεμικής εποχής. Αγωνιζόταν ως αμυντικός στην ομάδα του Άρη Θεσσαλονίκης από το 1919, κατακτώντας το πρωτάθλημα Ελλάδος του 1928.

## Καριέρα
Ο Νακόπουλος εντάχθηκε στο δυναμικό του Άρη το 1919, κατά τα πρώτα χρόνια ύπαρξης της Θεσσαλονικιώτικης ομάδας. Εκείνη την περίοδο δεν είχαν ξεκινήσει ακόμη τα τοπικά πρωταθλήματα και οι "κίτρινοι" έπαιζαν φιλικά παιχνίδια εναντίον στρατιωτικών και συνοικιακών ομάδων, όπως και κατά του παλαιότερου συλλόγου της συμπρωτεύουσας, Ηρακλή. Το 1922, για λόγους που δεν είναι γνωστοί, φαίνεται να μετακόμισε στην Αθήνα και να εντάχθηκε προσωρινά στο δυναμικό του Παναθηναϊκού. Στη συνέχεια, επέστρεψε στη Θεσσαλονίκη και τον Άρη.

Ο ίδιος αγωνιζόταν ως αμυντικός και μεταπήδησε στην πρώτη ομάδα του συλλόγου την σεζόν 1922-23, όταν και ορίστηκε αρχηγός του Άρη. Σε αυτή την πρώτη χρονιά, κατέκτησε τον τίτλο του πρωταθλητή Θεσσαλονίκης και ηττήθηκε στον τελικό του άτυπου πρωταθλήματος Ελλάδος από τον Πειραϊκό Σύνδεσμο.

left|thumb|235px|Ο Άρης το 1924 με τον Νακόπουλο στην σύνθεση του
Την επόμενη χρονιά, ο Άρης κατέκτησε για δεύτερη φορά τον τίτλο του πρωταθλητή Θεσσαλονίκης, ξεπερνώντας την αντίσταση του Ηρακλή και του Μεγάλου Αλεξάνδρου.

Το 1925, δεν πραγματοποιήθηκε το πρωτάθλημα της Ε.Π.Σ. Μακεδονίας-Θράκης λόγω διαφωνιών μεταξύ των συλλόγων και ο Άρης προσκάλεσε την Ομλαντίνα Μοναστηρίου το Νοέμβριο του 1924 γα φιλικό αγώνα, κερδίζοντας με 5-0. Στην ρεβάνς της Μπίτολα στις 5 Απριλίου 1925, οι "κίτρινοι" ηττήθηκαν με 2-1. Αυτός ήταν ο πρώτος αγώνας ελληνικής ομάδας στο εξωτερικό.

Την σεζόν 1925-26, ο Άρης κατέκτησε και πάλι τον τίτλο του πρωταθλητή Θεσσαλονίκης, ενώ την επόμενη χρονιά απόλεσε για πρώτη φορά το τοπικό πρωτάθλημα, με το Νακόπουλο να σκοράρει με πέναλτι στο 0-8 εναντίον του Θερμαϊκού, στις 13 Μαρτίου 1927.

Στην τελευταία του αγωνιστική σεζόν, το 1927-28, Νακόπουλος κατέκτησε το πρωτάθλημα Θεσσαλονίκης και τον πρώτο πανελλήνιο τίτλο, παρά το γεγονός ότι δεν αγωνίστηκε σε κανέναν από τους αγώνες της τελικής φάσης.

Εργάστηκε ως δικηγόρος και διακρίνονταν και στην δημοσιογραφία, ερχόμενος σε αντιπαράθεση το καλοκαίρι του 1925 με πρώην ποδοσφαιριστές των "κιτρίνων" που μεταγράφηκαν στην Ένωση Κωνσταντινουπολιτών και υπεξαίρεσαν στολές της ομάδας του Άρη. Το 1930, δημοσίευσε διάφορα άρθρα σε τοπική εφημερίδα της Θεσσαλονίκης, όπου περιέγραφε τα απομνημονεύματα του ως αθλητής του συλλόγου.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Χαράλαμπος Λεονταρίδης

Ο **Χαράλαμπος Λεονταρίδης** ήταν ποδοσφαιριστής της προπολεμικής εποχής, γνωστός με το ψευδώνυμο "**Βαλέντσια**", ο οποίος αγωνίστηκε με τις ομάδες του Άρη και του Ηρακλή, κατακτώντας με τους "κίτρινους" το πρώτο πρωτάθλημα Ελλάδος, το 1928.

## Καριέρα
Ο Λεονταρίδης ξεκίνησε την αθλητική του καριέρα ως αθλητής στίβου του Ηρακλή για μεταπηδήσει αργότερα (1921) στο ποδοσφαιρικό τμήμα του συλλόγου, με τη φανέλα του οποίου κατέκτησε και το τοπικό πρωτάθλημα Θεσσαλονίκης του 1926-27. Το καλοκαίρι του 1927 ήρθε σε προστριβή με τους ανθρώπους του "Γηραιού" και μεταπήδησε στον Άρη.

Πέτυχε τα πρώτα του γκολ με την φανέλα του Άρη στην εκτός έδρας νίκη με 1-5 εναντίον του Μεγάλου Αλεξάνδρου, στις 27 Νοεμβρίου 1927, όταν σκόραρε δύο φορές. Ακολούθησαν άλλα δύο τέρματα για το τοπικό πρωτάθλημα, ενώ στην τελική φάση του πρώτου πανελλήνιου πρωταθλήματος, πέτυχε τα δύο τελευταία τέρματα των "κίτρινων" στη νίκη με 3-1 εναντίον του Ατρόμητου, στις 17 Ιουνίου 1928. Αγωνίστηκε στις δύο εντός έδρας αναμετρήσεις που έδωσε ο Άρης, κατακτώντας τον τίτλο του πρωταθλητή.

Την επόμενη χρονιά, αγωνίστηκε σε οκτώ αγώνες του πρωταθλήματος Θεσσαλονίκης, πετυχαίνοντας έξι γκολ στην κανονική διάρκεια του πρωταθλήματος, όπως και το τρίτο τέρμα του Άρη στο μπαράζ πρωταθλήματος με τον ΠΑΟΚ, στις 2 Ιουνίου 1929, με την ομάδα των "κίτρινων" να νικά με 4-3 και να κατακτά το τοπικό πρωτάθλημα.

Την σεζόν 1929-30, αναδείχθηκε πρώτος σκόρερ του τοπικού πρωταθλήματος με έντεκα γκολ σε οκτώ αγώνες, πετυχαίνοντας χατ-τρικ στις 10 Νοεμβρίου 1929, στη νίκη του Άρη κατά του Μεγάλου Αλέξανδρου με 9-1. Ένας τραυματισμός, του στέρησε την συμμετοχή στην τελική φάση του πανελλήνιου πρωταθλήματος, όπου ο Άρης κατέλαβε την δεύτερη θέση.

Το καλοκαίρι του 1930, μεταγράφηκε στον Ηρακλή, όπου συνέχισε την καριέρα του.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
**Άρης 1914-2002*, Άγγελος Καριπίδης
**Αθλητικός Σύλλογος ΑΡΗΣ, 1914-2004*, Εκδότης: ΔΗΜΟΣ ΘΕΣΣΑΛΟΝΙΚΗΣ ISBN: 960-87344-8-7

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ηρακλή Θεσσαλονίκης
Κατηγορία:Επιθετικοί ποδοσφαιριστές
Προγκρές Μ1-6

Το **Προγκρές Μ1-6** (η NASA **Progress 4** ή **4P**) ήταν ρωσικό μη επανδρωμένο διαστημόπλοιο τύπου Προγκρές-Μ1 11F615A55 το οποίο εκτοξεύτηκε το 2001 για να ανεφοδιάσει τον Διεθνή Διαστημικό Σταθμό
## Αποστολή
Ήταν το πρώτο σκάφος που στάλθηκε στο διάστημα με τον πύραυλο Soyuz-FG. Η εκτόξευση έγινε από το κοσμοδρόμιο του Μπαϊκονούρ στις 20 Μαΐου 2001 (22:32:40 GMT). Συνδέθηκε με το τμήμα Ζβεζντά του σταθμού στις 23 Μαΐου (00:23:57 GMT) όπου και παρέμεινε για τρεις μήνες, συγκεκριμένα μέχρι τις 22 Αυγούστου (06:02 GMT). Μερικές ώρες αργότερα καταστράφηκε στην ατμόσφαιρα, πάνω από τον Ειρηνικό Ωκεανό.
## Δείτε επίσης
* Διαστημικές αποστολές το 2001
## Παραπομπές


Κατηγορία:Αποστολές στο Διεθνή Διαστημικό Σταθμό
Κατηγορία:Αποστολές διαστημοπλοίων Προγκρές
Κατηγορία:Διαστημικές αποστολές το 2001
Χαραλαμπίδης

Το ελληνικό επώνυμο **Χαραλαμπίδης**, που ετυμολογικά σημαίνει «γιος ή απόγονος του Χαράλαμπου», μπορεί να αναφέρεται σε κάποιο από τα παρακάτω πρόσωπα:

* Απόστολος Χαραλαμπίδης (γενν. 1970), προπονητής ποδοσφαίρου
* Βρασίδας Χαραλαμπίδης, Έλληνας τραγουδιστής, γνωστός με το καλλιτεχνικό ψευδώνυμο **[[Δάκης]]**
* Γιώργος Χαραλαμπίδης (1938–2016), ηθοποιός
* Γρηγόρης Χαραλαμπίδης (γενν. 1958), ποδοσφαιριστής
* Θεόδωρος Χαραλαμπίδης (1897-;), παιδαγωγός και εκπαιδευτικός
* Ιάκωβος Χαραλαμπίδης (1923-2013), αντιστασιακός
* Κυριάκος Χαραλαμπίδης (γενν. 1940), Κύπριος ποιητής
* Κωνσταντίνος Χαραλαμπίδης (1920-2008), διευθυντής Μουσικού Τμήματος Πανεπιστημίου Αθηνών και μαέστρος της πανεπιστημιακής χορωδίας
* Κωνσταντίνος Χαραλαμπίδης (γενν. 1981), Κύπριος ποδοσφαιριστής
* Κώστας Χαραλαμπίδης (γενν. 1976), καλαθοσφαιριστής
* Μιχάλης Χαραλαμπίδης (γενν. 1951), πολιτικός, κοινωνιολόγος και συγγραφέας
* Ρένος Χαραλαμπίδης (γενν. 1970), σκηνοθέτης και ηθοποιός
* Συμεών Χαραλαμπίδης (γεν. 1933), ο μακροβιότερος Δήμαρχος Κατερίνης (1975-86).
* Τάκης (Θεμιστοκλής) Χαραλαμπίδης (1947-2001), δημοσιογράφος

## Δείτε επίσης
* Ειρήνη Χαραλαμπίδου (γενν. 1964), Κύπρια πολιτικός
Κυριακόπουλος

Το ελληνικό επώνυμο **Κυριακόπουλος**, που ετυμολογικά σημαίνει «γιος του Κυριάκου», μπορεί να αναφέρεται σε κάποιο από τα παρακάτω πρόσωπα:

* Αχιλλεύς Κυριακόπουλος (1850-1917), φιλόλογος και εκδότης εφημερίδων
* Βασίλειος Κυριακόπουλος (1894-1982), βιομήχανος και διοικητής της Εθνικής Τραπέζης
* Γεώργιος Κυριακόπουλος, μέλος της Φιλικής Εταιρείας
*  Γιάννης Κυριακόπουλος, γελοιογράφος γνωστός με το καλλιτεχνικό ψευδώνυμο **[[ΚΥΡ]]**
* Δημήτριος Κυριακόπουλος,  γνωστός ως Μητσάρας (1900-1983), ηθοποιός
* Δημήτριος Κυρ. Κυριακόπουλος (18??-1958), Έλληνας εφευρέτης της αξιοποίησης του λιγνίτη 
* Ηλίας Κυριακόπουλος (1903-1976), νομικός, καθηγητής πανεπιστημίου και υπουργός Δικαιοσύνης
* Ηρακλής Κυριακόπουλος (1879-1950), δικαστικός, αντιπρόεδρος του Αρείου Πάγου
* Κωνσταντίνος Κυριακόπουλος (γενν. 1901), δημοσιογράφος και συγγραφέας
* Κωνσταντίνος Κυριακόπουλος (1884-;), δικαστικός, αντιπρόεδρος του Συμβουλίου της Επικρατείας
* Μενέλαος Κυριακόπουλος (1889-1976), υφυπουργός Εθνικής Οικονομίας
* Νικόλαος Β. Κυριακόπουλος (1894-1982), πολιτικός.

## Παραπομπές


## Δείτε επίσης
* Κυριακοπούλου
Προγκρές Μ1-7

Το ***Προγκρές Μ1-7*** (η NASA το ονόμασε ***Progress 6*** ή **6P**) ήταν ρωσικό μη επανδρωμένο διαστημόπλοιο τύπου Προγκρές-Μ1 11F615A55, το οποίο εκτοξεύτηκε το 2001 για να ανεφοδιάσει τον Διεθνή Διαστημικό Σταθμό. Μετέφερε τρόφιμα, νερό, οξυγόνο, επιστημονικό εξοπλισμό για την διεξαγωγή έρευνας. Επίσης μετέφερε τον δορυφόρο Kolibri-2000, τον οποίο έθεσε σε τροχιά στις 19 Μαρτίου 2002, μερικές ώρες μετά την αποχώρησή του από τον διαστημικό σταθμό.

## Αποστολή
Εκτοξεύθηκε με πύραυλο *Soyuz-FG* από το Κοσμοδρόμιο του Μπαϊκονούρ στις 26 Νοεμβρίου 2001 (18:24:12 GMT) και συνδέθηκε με το τμήμα Ζβεζντά του σταθμού στις 28 του ίδιου μηνός (19:43:02 GMT). Η σύνδεση ήταν αρχικά εν μέρει επιτυχημένη διότι στην θύρα είχαν απομείνει συντρίμματα από το προηγούμενο σκάφος ανεφοδιασμού, το *[[Προγκρές Μ-45]]*, τα οποία απομάκρυναν οι αστροναύτες με εξοοχηματική δραστηριότητα (EVA) στις 3 Δεκεμβρίου. 

Το *Προγκρές Μ1-7* παρέμεινε στον σταθμό για τρεισήμισι μήνες, συγκεκριμένα μέχρι τις 19 Μαρτίου 2002 (17:43 GMT) οπότε και αποσυνδέθηκε προκειμένου να απελευθερωθεί η θύρα για το επόμενο σκάφος ανεφοδιασμού, το *[[Προγκρές Μ1-8]]*. Καταστράφηκε στην ατμόσφαιρα, πάνω από τον Ειρηνικό Ωκεανό, στις 20 Μαρτίου.

## Δείτε επίσης
* Διαστημικές αποστολές το 2001
* Διαστημικές αποστολές το 2002

## Παραπομπές


Κατηγορία:Αποστολές στο Διεθνή Διαστημικό Σταθμό
Κατηγορία:Αποστολές διαστημοπλοίων Προγκρές
Κατηγορία:Διαστημικές αποστολές το 2001
Παπαπέτρου

Το ελληνικό επώνυμο **Παπαπέτρου** μπορεί να αναφέρεται σε κάποιο από τα παρακάτω πρόσωπα:

* Πέτρος Ζ΄ Αλεξανδρείας (κατά κόσμον Πέτρος Παπαπέτρου; 1949 - 2004)
* Αργύρης Παπαπέτρου (γενν. 1965), καλαθοσφαιριστής
* Αχιλλέας Παπαπέτρου (1907-1997), θεωρητικός φυσικός
* Ιωάννης Παπαπέτρου (γενν. 1994), καλαθοσφαιριστής
* Κωνσταντίνος Παπαπέτρου (1936-2007), θεολόγος, καθηγητής της απολογητικής
* Λευτέρης Παπαπέτρου, ψευδώνυμο του **Θοδωρή Πετρόπουλου**, θεατρικού συγγραφέα και σεναριογράφου

Επίσης, από τον εκ των ανωτέρω Αχιλλέα Παπαπέτρου πήραν το όνομά τους:
* Οι εξισώσεις Παπαπέτρου-Ντίξον (ή Μάθισον-Παπαπέτρου-Ντίξον)
* Η «λύση Μαγιουμντάρ-Παπαπέτρου» 
* Οι συντεταγμένες Βάυλ-Λιούις-Παπαπέτρου
Σωτήριος Ι. Χατζηγάκης

:*Για τον Σωτήρη Χατζηγάκη του Μιχαήλ, (1945- ), βουλευτή και υπουργό σε κυβερνήσεις της Νέας Δημοκρατίας, δείτε: [[Σωτήρης Χατζηγάκης]]*

Ο **Σωτήρης Χατζηγάκης** (1854 - ;) ήταν Έλληνας πολιτικός.
## Βιογραφικά στοιχεία

Καταγόταν από το Περτούλι Τρικάλων και ήταν γιος του Ιωάννη Χατζηγάκη, βουλευτή. Ήταν μέλος της οικογένειας Χατζηγάκη και αδελφός του Παναγιώτη Χατζηγάκη. Εξελέγη πρώτη φορά βουλευτής Τρικάλων στις εκλογές του 1885 και επανεξελέγη σε αυτές του 1887, 1890, 1892, 1895, 1902, 1905, 1912, Μαΐου 1915, Δεκεμβρίου 1915, 1923 και 1926. Στις γερουσιαστικές εκλογές του 1929 εξελέγη γερουσιαστής.

Στις 9 Σεπτεμβρίου 1929 ο λήσταρχος Μήτρος Τζατζάς απήγαγε τον Σωτήρη Χατζηγάκη μαζί με άλλα τέσσερα άτομα. Η απαγωγή έληξε εννέα μέρες αργότερα με την καταβολή 600.000 δραχμών ως λύτρα. 

Ήταν νυμφευμένος και είχε αποκτήσει παιδιά. Ανιψίος του είναι ο πολιτικός Σωτήρης Χατζηγάκης.

## Παραπομπές


Σωτήριος
Κατηγορία:Βουλευτές Τρικάλων
Κατηγορία:Έλληνες γερουσιαστές
Οικογένεια Χατζηγάκη

Η **οικογένεια Χατζηγάκη** είναι ιστορική οικογένεια γαιοκτημόνων και πολιτικών των Τρικάλων.

## Στοιχεία

Κατάγεται από το Περτούλι Τρικάλων, το οποίο ίδρυσε ο γενάρχης της οικογένειας Τριαντάφυλλος Χατζή Μπέρτα. Στο χωριό διατηρείται ακόμα ο οικογενειακός πύργος, ο οποίος ανήκει ακόμα σε μέλη της οικογένειας και λειτουργεί ως ξενοδοχείο.

## Μέλη

* Τριαντάφυλλος Χατζή Μπέρτα, γενάρχης της οικογένειας
** Γάκης Χατζής, προύχοντας, κτηματίας και γιος του Τριαντάφυλλου
*** Ιωάννης Χατζηγάκης, δημογέροντας, δικαστής, κτηματίας και γιος του Γάκη
**** Παναγιώτης Χατζηγάκης, δήμαρχος Τρικαίων και γιος του Ιωάννη
***** Χρίστος Χατζηγάκης, δήμαρχος Τρικαίων και γιος του Παναγιώτη
****** Παναγιώτης Χατζηγάκης, δικηγόρος, συγγραφέας, ιδρυτής Ιδρύματος Χατζηγάκη και γιος του Χρίστου
**** Χατζηγάκη, σύζυγος Ευάγγελου Παπασίμου και κόρη του Σωτήρη
***** Ευθυμία Παπασίμου, σύζυγος του Αναστασίου Αβέρωφ και κόρη της Χατζηγάκη
****** Ευάγγελος Αβέρωφ - Τοσίτσας, βουλευτής, υπουργός και γιος της Ευθυμίας
****** Μιχαήλ Αβέρωφ, σύζυγος Μαρίας Παπαστράτου και γιος της Ευθυμίας
******* Τάσος Αβέρωφ, πρόεδρος της καπνοβιομηχανίας Παπαστράτος και γιος του Μιχαήλ
******* Ιωάννης Αβέρωφ, βουλευτής, ευρωβουλευτής και γιος του Μιχαήλ
**** Σωτήρης Ι. Χατζηγάκης, βουλευτής, γερουσιαστής και γιος του Ιωάννη
***** Ευρυδίκη Χατζηγάκη, σύζυγος Σταματόπουλου και κόρη του Σωτήρη
**** Κωνσταντίνος Χατζηγάκης, δήμαρχος Αιθίκων και γιος του Ιωάννη
***** Αλέξανδρος Χατζηγάκης, λαογράφος, συγγραφέας και γιος του Κωνσταντίνου, Νομάρχης Ρεθύμνης το 1949
***** Δημήτριος Χατζηγάκης, βουλευτής και γιος του Κωνσταντίνου
***** Μιχάηλ Χατζηγάκης, νομικός και συγγραφέας και γιος του Κωνσταντίνου
****** Σωτήρης Χατζηγάκης, βουλευτής, υπουργός και γιος του Μιχαήλ
*******Μικέλης (Μιχάλης) Χατζηγάκης, πολιτευτής και γιος του Σωτήρη
******Ευθυμία (Μίτσα) Χατζηγάκη, κόρη του Μιχαήλ
******Στυλιανός Χατζηγάκης, ακαδημαϊκός, ιατρός, πρόεδρος & συνιδρυτής Ιδρύματος Χατζηγάκη και γιός του Μιχαήλ
******Δημήτρης Χατζηγάκης, πολιτευτής και γιος του Μιχαήλ

## Παραπομπές
Άλμα βάσης

To **BASE άλμα**, ενίοτε γραμμένο ως **B.A.S.E. άλμα**, (μεταφρασμένο απαντάται και ως **άλμα βάσης**) είναι άλμα με αλεξίπτωτο ή η πτήση με wingsuit από μια καθορισμένη διάρθρωση, όπως ένα κτίριο ή ένα βράχος που χρησιμοποιείται ως βάση για την εκτέλεση του άλματος : Το **B.A.S.E** ακρωνύμιο από τις λέξεις *building [[κτήριο]]*, *[[κεραία]]-antenna*, *[[γέφυρα]] ή τραβέρσα-span*, και *[[γη]]-earth (η άκρη γκρεμών)*.
Στις Η.Π.Α. το άλμα βάσης θεωρείται από πολλούς ακραίο άθλημα ή ακροβατικό κασκαντέρ.

## Προέλευση
Το ακρωνύμιο "B.A.S.E." (κοινότερα πλέον "BASE") πιστώνεται στον κινηματογραφικό παραγωγό Καρλ Μπένις, τη σύζυγό του Τζην Μπένις, τον Φιλ Σμιθ, και τον Φιλ Μειφιλντ  Ο Καρλ Μπένις υπήρξε ο καταλύτης πίσω από την εμφάνιση του σύγχρονου άλματος BASE και το 1978 κινηματογράφησε τα πρώτα BASE άλματα με αλεξίπτωση σε ελεύθερο στιλ (από το Ελ Καπιτάν, στο Εθνικό πάρκο Γιοσέμιτι).

## Παραπομπές σημειώσεις


## Περαιτέρω ανάγνωση
* "The Great Book of BASE". BirdBrain Publishing.  July, 2010.
* "The Ground's the Limit". *Texas Monthly*.  December 1981.
* "BASE Fatality Statistics". BLiNC Magazine.  July 2011.

## Εξωτερικοί σύνδεσμοι

* Parachuting from fixed objects: descriptive study of 106 fatal events in BASE jumping 1981–2006
* Luigi Cani base jumps off a cliff
* A Sport to Die For ESPN, Michael Abrams
* First Dog Ever To BaseJump

Κατηγορία:Ακραία αθλήματα
Πυρόμετρο

μικρογραφία|Ένας ναύτης ελέγχει τη θερμοκρασία ενός συστήματος εξαερισμού.
Το **πυρόμετρο** είναι όργανο κατάλληλο για τη μέτρηση πολύ υψηλών θερμοκρασιών από απόσταση. Τα πυρόμετρα είναι συχνά εξοπλισμένα με ένα τηλεσκόπιο ευθυγράμμισης ή με μια διάταξη λέιζερ, που είναι είτε ενσωματωμένα ή βιδώνονται στο μπροστινό μέρος της συσκευής. Οι ακτίνες λέιζερ επιτρέπουν στο χρήστη να στοχεύσει στο σημείο μέτρησης γρήγορα και με ακρίβεια. Ειδικότερα, η εστίαση μέσω δέσμης λέιζερ είναι πολύ χρήσιμη για τη μείωση σφαλμάτων αλλά και τη μέτρηση θερμοκρασίας κινούμενων αντικειμένων ή όταν το αντικείμενο βρίσκεται σε κακές συνθήκες φωτισμού.

## Αρχή λειτουργίας
Κάθε μορφή της ύλης σε θερμοκρασία *T* μεγαλύτερη του απόλυτου μηδενός εκπέμπει υπέρυθρη ακτινοβολία ανάλογα με τη θερμοκρασία στην οποία βρίσκεται. Αυτή η εκπεμπόμενη ακτινοβολία συνδέεται με την εσωτερική κίνηση των μορίων της ύλης, η ένταση της κίνησης των οποίων εξαρτάται από τη θερμοκρασία στην οποία βρίσκεται το υλικό. Το γεγονός ότι η κίνηση αυτή των μορίων αντιπροσωπεύει μετατόπιση φορτίου, έχει ως αποτέλεσμα την εκπομπή ηλεκτρομαγνητικής ακτινοβολίας, το φάσμα της οποίας κυμαίνεται από 0,7 έως 1000 μm μήκους κύματος. Για το λόγο αυτό, η εν λόγω ακτινοβολία βρίσκεται στην περιοχή του υπέρυθρου φάσματος και δεν είναι διακρίσιμη με γυμνό μάτι.

Ένα σύγχρονο πυρόμετρο αποτελείται από ένα οπτικό σύστημα φακών και έναν ανιχνευτή. Το οπτικό σύστημα φακών εστιάζει τη θερμική ακτινοβολία στον ανιχνευτή. Η μέτρηση της θερμοκρασίας *T* που παρέχει ο ανιχνευτής σχετίζεται με τη θερμική ακτινοβολία  j^{\star} (σε μονάδες W/m^{2}) του αντικειμένου-στόχου μέσω του νόμου Στέφαν-Μπόλτζμαν:  j^{\star} = \varepsilon\sigma T^{4} , όπου *σ* η σταθερά αναλογίας Στέφαν-Μπόλτζμαν και *ε* η σταθερά εκπομπής του υλικού. Ως εκ τούτου, η θερμοκρασία ενός αντικειμένου-στόχου μπορεί να μετρηθεί χωρίς την άμεση επαφή πυρομέτρου και αντικειμένου.

## Παραπομπές


## Εξωτερικοί σύνδεσμοι
* 

Κατηγορία:Θερμότητα
Κατηγορία:Θερμοκρασία
*
Χρήστος Κολωνιάρης

Ο **Χρήστος Κολωνιάρης** ήταν Έλληνας ποδοσφαιριστής της προπολεμικής εποχής, ο οποίος αγωνίστηκε στην ομάδα του Άρη και αποτέλεσε βασικό στέλεχος της ομάδας όταν κατέκτησε το πρώτο πρωτάθλημα Ελλάδος, το 1928. Τα αδέλφια του, Μιχάλης και Γρηγόρης, υπήρξαν επίσης ποδοσφαιριστές του Άρη ενώ η οικογένεια Κολωνιάρη είχε μεταναστεύσει στο Λιτόχωρο Πιερίας, με καταγωγή από την Κολώνα της Βορείας Ηπείρου.

## Καριέρα
Ο Κολωνιάρης εντάχθηκε στο δυναμικό του Άρη το 1925, αγωνιζόμενος σε μη επίσημα παιχνίδια με την πρώτη ομάδα κατά τον πρώτο του χρόνο στον σύλλογο. Πραγματοποίησε το επίσημο ντεμπούτο του την σεζόν 1926-27, όταν οι "κίτρινοι" κατέκτησαν την τρίτη θέση του τοπικού πρωταθλήματος.

Την επόμενη σεζόν, κατέκτησε τον τίτλο του πρωταθλητή Θεσσαλονίκης με εννέα νίκες και μία ήττα για να προκριθεί στην τελική φάση του πανελλήνιου πρωταθλήματος. Ο Κολωνιάρης ήταν βασικό δεξί εξτρέμ των "κίτρινων" στην κατάκτηση του πρώτου πρωταθλήματος Ελλάδος, συμμετέχοντας και στους τέσσερις αγώνες που έδωσαν οι Θεσσαλονικείς με τους εκπροσώπους του Πειραιά και της Αθήνας, Εθνικό και Ατρόμητο, αντίστοιχα.

Το 1928-29, δεν διεξήχθη τελική φάση του πρωταθλήματος Ελλάδος, με τον Άρη να κατακτά το πρωτάθλημα Θεσσαλονίκης νικώντας τον ΠΑΟΚ με 4-3 στον δεύτερο αγώνα μπαράζ, στις 2 Ιουνίου 1929. Ο Κολωνιάρης αγωνίστηκε σε οκτώ αγώνες του πρωταθλήματος, σκοράροντας τέσσερις φορές, με δύο τέρματα εναντίον του Θερμαϊκού στο 3-2, στις 10 Φεβρουαρίου και από ένα τέρμα εναντίον του Ηρακλή και του Άτλαντα. Συμμετείχε και στους δύο αγώνες μπαράζ της ομάδας του, βοηθώντας την να κατακτήσει έναν ακόμη τίτλο.

Η σεζόν 1929-30, υπήρξε και η τελευταία του ποδοσφαιριστή με τον Άρη, αφού αγωνίστηκε σε πέντε αγώνες του τοπικού πρωταθλήματος χωρίς να σκοράρει, ενώ δεν έπαιξε σε κανένα από τα ματς της τελικής φάσης.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Άγγελος Καριπίδης, *Άρης 1914-2002. Οι μεγάλες στιγμές της ιστορικής ομάδος*, University Studio Press, Θεσσαλονίκη 2003. ISBN 960-12-1189-6, ISBN 978-960-12-1189-3
* Κολωνιάρης Χρήστος | aris.re

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές
Ιπποκράτης Ταυλάριος

Ο **Ιπποκράτης Ταυλάριος του Δρόσου** (1924 - 1984) ήταν Έλληνας έμπορος και πολιτικός. Υπηρέτησε ως βουλευτής στην εκλογική περιφέρεια Δωδεκανήσου.

## Σταδιοδρομία
Καταγόταν από την Κάλυμνο.

Στις εκλογές του 1974 εξελέγη βουλευτής με 7.526 ψήφους, με τη Νέα Δημοκρατία. Ήταν πατέρας 4 παιδιών.

Ο Ιπποκράτης Ταυλάριος σκοτώθηκε σε ηλικία 60 ετών σε τροχαίο δυστύχημα που συνέβη στις 22 Φεβρουαρίου 1984 στον αυτοκινητόδρομο Ρώμης-Νάπολης, στην Ιταλία.

## Παραπομπές


Κατηγορία:Βουλευτές Δωδεκανήσου
Κατηγορία:Βουλευτές εκλεγμένοι με τη Νέα Δημοκρατία
Φωσφόλιο

Το **φωσφόλιο** (αγγλικά *phosphole*) είναι οργανική ετεροαρωματική (δηλαδή ετεροκυκλική και αρωματική) ένωση, που περιέχει άνθρακα, υδρογόνο και φωσφόρο, με μοριακό τύπο **C<sub>4</sub>H<sub>5</sub>P**. Είναι μια ετεροαρωματική φωσφίνη. Είναι το φωσφορούχο ανάλογο του πυρρολίου. Εκτός από τη «μητρική» ένωση, ο όρος «φωσφόλιο» μπορεί να αναφέρεται, επίσης, και σε μια σειρά «θυγατρικών» ή «υποκατεστημένων» παραγώγων φωσφολίων, που περιέχουν έναν (τουλάχιστον) φωσφολικό δακτύλιο.
Τα φωσφόλια έχουν θεωρητικό ενδιαφέρον, αλλά επίσης εξυπηρετούν ως συναρμοτές για σύμπλοκα με μεταβατικά μέταλλα, καθώς και ως πρόδρομες ενώσεις για πιο σύνθετες οργανοφωσφορικές ενώσεις

## Ιστορία

Το πρώτο φωσφόλιο, το πενταφαινυλοφωσφόλιο, αναφέρθηκε το 1953, ενώ το «μητρικό» φωσφόλιο περιγράφηκε για πρώτη φορά το 1987.

## Παραγωγή

Η συνηθισμένη παραγωγική οδός για τα φωσφόλια είναι μέσω της αντίδρασης Μακκόρμακ (*McCormack reaction*), που περιλαμβάνει την προσθήκη χλωριδίου του φωσφόρου σε 1,3-διένιο, που ακολουθείται με αφυδραλογώνωση. Τα Φαινυλοφωσφόλια μπορούν να παραχθούν μέσω αντίδρασης ζιρκονιοκυκλοπενταδιενίων με διχλωροφαινυλοφωσφίνη (PhPCl2).

## Χημική συμπεριφορά

Αντίθετα από τα συγγενικές ετεροαρωματικές ενώσεις με πενταμελή δακτύλιο πυρρόλιο, θειοφαίνιο και φουράνιο, η αρωματικότητα των φωσφολίων είναι μειωμένη, αντανακλώντας την «απροθυμία» του φωσφόρου να απεντοπήσει το μονήρες ηλεκτρονιακό του ζεύγος. Για παράδειγμα, τα φωσφόλια δίνουν αντιδράσεις Ντίελς-Άλντερ (*Diels-Alder reactions*) με ηλεκτρονιόφιλα αλκίνια.

Η χημεία των φωσφολίων χαρακτηρίζεται από την ευαισθησία τους στην υγρασία.

## Πηγές πληροφόρησης
# Παπαγεωργίου, Β.Π., *Εφαρμοσμένη Οργανική Χημεία*, Εκδόσεις «Παρατηρητής», Θεσσαλονίκη 2005, ISBN 960-260-342-7
# SCHAUM'S OUTLINE SERIES, «ΟΡΓΑΝΙΚΗ ΧΗΜΕΙΑ», Μτφ. Α. Βάρβογλη, 1999
# «Ασκήσεις και προβλήματα Οργανικής Χημείας» Ν. Α. Πετάση 1982
# Αναστάσιου Βάρβογλη, «Χημεία Οργανικών Ενώσεων», Παρατηρητής, Θεσσαλονίκη 1991
# Καραγκιοζίδη Σ. Πολυχρόνη, «Ονοματολογία Οργανικών Ενώσεων στα Ελληνικά & Αγγλικά», Β΄ Έκδοση, Θεσσαλονίκη 1991
# Νικολάου Ε. Αλεξάνδρου, «Γενική Οργανική Χημεία», Εκδόσεις Ζήτη, Θεσσαλονίκη 1985
# Δημητρίου Ν. Νικολαΐδη, «Ειδικά Μαθήματα Οργανικής Χημείας», ΑΠΘ, θεσσαλονίκη 1983
# Νικολάου Ε. Αλεξάνδρου, Αναστάσιου Βάρβογλη, Φαίδωνα Χατζημηχαλάκη, «Εργαστηριακός Οδηγός», Εκδόσεις Ζήτη, Θεσσαλονίκη 1986
# Νικολάου Ε. Αλεξάνδρου, Αναστάσιου Βάρβογλη, Δημητρίου Ν. Νικολαΐδη: «Χημεία Ετεροκυκλικών Ενώσεων», Εκδόσεις Ζήτη, Θεσσαλονίκη 1985
# Διαδικτυακοί τόποι που αναφέρονται στις «Αναφορές και παρατηρήσεις».
## Παραπομπές και σημειώσεις


Κατηγορία:Αρωματικές ενώσεις
Κατηγορία:Οργανικές φωσφίνες
Κατηγορία:Οργανικές ετεροκυκλικές ενώσεις
Κατηγορία:C4
Βιλέμ Φλούσερ

Ο **Βιλέμ Φλούσερ** (**Vilém Flusser**, Πράγα, 12 Μαΐου 1920 – 27 Νοεμβρίου 1991) ήταν φιλόσοφος, θεωρητικός της επικοινωνίας και κριτικός της τέχνης και της τεχνολογίας.

Γεννήθηκε στην Πράγα και το 1939 μετανάστευσε στο Σάο Πάολο όπου εργάστηκε ως δημοσιογράφος και καθηγητής φιλοσοφίας. Ο Φλούσερ έχασε όλη την οικογένειά του σε στρατόπεδα συγκέντρωσης κατά τη διάρκεια του πολέμου. Στη δεκαετία του 1970 επέστρεψε στην Ευρώπη. Πέθανε σε αυτοκινητιστικό δυστύχημα ενώ επισκεπτόταν τη γενέτειρά του για πρώτη φορά μετά τον πόλεμο.

## Βιογραφία
Ο Φλούσερ γεννήθηκε το 1920 στην Πράγα της Τσεχοσλοβακίας από οικογένεια Εβραίων διανοουμένων. Ο πατέρας του, Γκούσταβ, σπούδασε μαθηματικά και φυσική (υπό τον Άλμπερτ Αϊνστάιν μεταξύ άλλων). Ο Φλούσερ φοίτησε σε γερμανικά και τσεχικά δημοτικά σχολεία και αργότερα σε γερμανικό γυμνάσιο.

Το 1938, ο Φλούσερ άρχισε να σπουδάζει φιλοσοφία στη Νομική Σχολή του Πανεπιστημίου του Καρόλου στην Πράγα. Το 1939, λίγο μετά τη ναζιστική κατοχή, ο Φλούσερ μετανάστευσε στο Λονδίνο (με την Edith Barth, την μετέπειτα σύζυγό του και τους γονείς της) για να συνεχίσει τις σπουδές του το LSE. Ο Φλούσερ έχασε όλη του την οικογένειά του στα γερμανικά στρατόπεδα συγκέντρωσης: ο πατέρας του πέθανε στο Μπούχενβαλντ το 1940, οι παππούδες του, η μητέρα του και η αδερφή του μεταφέρθηκαν στο Άουσβιτς και αργότερα στο Theresienstadt όπου σκοτώθηκαν. Τον επόμενο χρόνο, μετανάστευσε στη Βραζιλία, ζώντας τόσο στο Σάο Πάολο όσο και στο Ρίο ντε Τζανέιρο . Άρχισε να εργάζεται σε τσέχικη εταιρεία εισαγωγών/εξαγωγών και στη συνέχεια στη Stabivolt, κατασκευαστή ραδιοφώνων και τρανζίστορ.

Το 1960 άρχισε να συνεργάζεται με το Βραζιλιάνικο Ινστιτούτο Φιλοσοφίας (IBF) στο Σάο Πάολο και δημοσίευσε στο *Revista Brasileira de Filosofia*, με αυτά τα μέσα προσέγγισε σοβαρά τη βραζιλιάνικη πνευματική κοινότητα. Ο Φλούσερ είχε φίλο και στενότερο συνομιλητή του τον Βραζιλιάνο φιλόσοφο Βισέντε Φερέιρα ντα Σίλβα. Ο Φλούσερ και ο Ντα Σίλβα συναντήθηκαν στο Σάο Πάολο τη δεκαετία του 1960 και ξεκίνησαν έναν στενό διανοητικό διάλογο που συνεχίστηκε μέχρι το θάνατο του Ντα Σίλβα το 1963. Ο Φλούσερ έγραψε πολλά δοκίμια για το έργο του. 

## Εργογραφία
Έργα του Φλούσερ κυκλοφορούν και στα ελληνικά:

* (2015) *Προς μια φιλοσοφία της φωτογραφίας*, University Studio Press
* (2008) *Προς το σύμπαν των τεχνικών εικόνων*, Σμίλη
* (2007) *Οι χειρονομίες*, University Studio Press
* (2006) *Η γραφή*, Ποταμός
* (1998) *Προς μια φιλοσοφία της φωτογραφίας*, University Studio Press
## Παραπομπές


Κατηγορία:Φιλόσοφοι του 20ού αιώνα
Κατηγορία:Υπαρξιστές
Κατηγορία:Τσέχοι συγγραφείς
Κατηγορία:Τσέχοι φιλόσοφοι
Όρος Τιανζί

Το όρος **Τιανζί** (κινεζικά: 天子山) βρίσκεται στην περιοχή Ζανγκτζιάτζιέ (张家界, πινγίν: Zhāngjiājiè) στην επαρχία Χουνάν της Κίνας, κοντά στην κοιλάδα Σουοξί (索溪峪). Αποτελεί μέρος του Εθνικού Δασικού Πάρκου της Ζανγκτζιατζιέ, και έτσι αναφέρεται συχνά και ως *όρη Τιανζί* λόγω της κοινής παρουσίας πολλών κατακόρυφων στηλών από ασβεστόλιθο και της ιδιαίτερης θέας που αυτές προσφέρουν.

## Περιγραφή
Έχει πάρει την ονομασία του από έναν αγρότη με το όνομα *Ξιάνγκ Ντακούν* της εθνοτικής ομάδας των Τουτζιαζού (土家族, πινγίν: Tǔjiāzú), ο οποίος ήταν ο ηγέτης μιας επιτυχούς επανάστασης των χωρικών της περιοχής και αποκαλούσε τον εαυτό του ως *Τιανζί*, το οποίο σημαίνει *γιός του Ουρανού*, και αποτελεί παραδοσιακό χαρακτηρισμό των κινέζων αυτοκρατόρων.

Καλύπτει μια περιοχή 67 τετραγωνικών χιλιομέτρων, και η υψηλότερη κορυφή του είναι στα 1.2 χιλιόμετρα πάνω από το επίπεδο της θάλασσας. Η μετακίνηση στην περιοχή γίνεται με τελεφερίκ.

## Αξιοθέατα
Στην ανατολική είσοδο του βρίσκεται βουδιστικός ναός που χρονολογείται από τη δυναστεία των Τανγκ (7ος - 10ος αιώνας), και ολόκληρη η περιοχή αποτελεί μέρος του Εθνικού Δασικού Πάρκου της Ζανγκτζιατζιέ με πολλά είδη ζώων και φυτών, με τις κατακόρυφες ασβεστολιθικές στήλες να αποτελούν χαρακτηριστικό της ευρύτερης περιοχής.

## Δείτε επίσης
* Γραφική περιοχή της Γουλινγκγιουάν
* Εθνικό Δασικό Πάρκο της Ζανγκτζιατζιέ

## Παραπομπές


## Εξωτερικοί σύνδεσμοι
*  τηλεοπτικό αφιέρωμα στα αξιοθέατα του όρους - youtube.com

Κατηγορία:Βουνά της Κίνας
Νικόλαος Σταματιάδης

Ο **Νικόλαος Σταματιάδης** ήταν Έλληνας νομικός (μέλος του Δικηγορικού Συλλόγου Βόλου) και πολιτικός.
## Βιογραφικά στοιχεία

Γεννήθηκε στο χωριό Προμύρι του Νοτίου Πηλίου την 17/02/1864. Στο Προμύρι επίσης έφυγε απ΄τη ζωή την 14/08/1943. Ήταν ανιψιός του Αρχιμανδρίτη Ευγένιου Σουροβήλου Ξηροποταμινού- Dancu. Ο πατέρας του Σταμάτιος επέλεξε ως επώνυμο, το περισσότερο εύχρηστο "Σταματιάδης". Εξελέγη βουλευτής Βόλου στις εκλογές του 1895 και επανεξελέγη σε αυτές του 1902 και 1905. Ήταν σύζυγος της Μαρίας Δάμτσα της οικογένειας των "Ζορμπάδων" που πρωτοστάτησαν με τον Γιώργη Δάμτσα-Ζορμπά, τον γαμπρό του Νικόλαο Φιλάρετο (πατέρα του Γεώργιου Φιλάρετου, που έγινε γνωστός ως "Πατέρας της Δημοκρατίας", καθώς και τον Αρχιμανδρίτη Παϊσιο Δάμτσα τον Ξηροποταμινό στην επανάσταση του Πηλίου (1823-1854-1878) κατά των Οθωμανών. Ήταν συνιδρυτής και συνιδιοκτήτης του πρώτου υδραυλικού ελαιοτριβείου της Μαγνησίας στον οικισμό Πλατανιάς Σηπιάδας Νοτίου Πηλίου. Το σπίτι του στο Προμύρι διασώζεται και έχει χαρακτηρισθεί διατηρητέο νεοκλασικό. Η κόρη του Ανδρομάχη Πανταζάρα ήταν από τις πρώτες Ελληνίδες που ασχολήθηκαν με την τοπική αυτοδιοίκηση, χρημάτισε αντιπρόεδρος της κοινότητας Προμυρίου. Θλιβερό γεγονός της ζωής του ήταν η απαγωγή και εξαφάνιση το 1942, άγνωστο από ποιους, του γαμπρού του Κώστα Αθ. Πανταζάρα καθώς και του ανιψιού και συνεταίρου του Ζαφείρη Ζαφειριάδη που ήταν κοινοτάρχης Προμυρίου για διάστημα μεγαλύτερο των τριάντα ετών.

## Παραπομπές


Κατηγορία:Βουλευτές Βόλου
Ρόμπιν Λοντ

Ο **Ρόμπιν Λοντ** (γένν. 17 Απριλίου 1993, Ελσίνκι) είναι Φινλανδός διεθνής ποδοσφαιριστής, ο οποίος αγωνίζεται για λογαριασμό της Σπορτινγκ Χιχόν ως κεντρικός ή συχνότερα αριστερός μέσος.

## Καριέρα
Ο Λοντ πέτυχε το πρώτο του τέρμα κατά το επαγγελματικό του ντεμπούτο με την ΧΓΚ Ελσίνκι στις 22 Οκτωβρίου 2011 σε μια εντός έδρας νίκη με σκορ 4−1 επί της ΜΥΠΑ. 
 
Στη διάρκεια της σεζόν 2012, αγωνιζόταν στην ΒΠΣ υπό την μορφή δανεικού από τη ΧΓΚ. Στις 9 Αυγούστου 2012, παραχωρήθηκε ως δανεικός μέχρι τις 3 Σεπτεμβρίου 2012. Ο δανεισμός του, στην συνέχεια, επεκτάθηκε έως το τέλος της σεζόν 2012. 

Μετά το πέρας της σεζόν 2014, ο Λοντ βραβεύτηκε ως καλύτερος παίκτης της χρονιάς στο φινλανδικό πρωτάθλημα. Επιπροσθέτως, βραβεύτηκε ως ο καλύτερος μέσος, καθώς και ως ο καλύτερος διεθνής με την Εθνική Φινλανδίας U21 εκείνη την σεζόν.

Στις 6 Μαΐου 2015, ήρθε σε συμφωνία με τον Παναθηναϊκό, προκειμένου να μετακομίσει στον σύλλογο με την έναρξη της θερινής μεταγραφικής περιόδου. Η απόκτησή του ανακοινώθηκε επισήμως από τον σύλλογο στις 14 Μαΐου 2015, αφότου έβαλε την υπογραφή του σε συμβόλαιο διάρκειας τριών ετών. 

Το καλοκαίρι του 2018 έλυσε το συμβόλαιο με τον Παναθηναϊκό και υπέγραψε στην Σπόρτινγκ Χιχόν. 

## Παραπομπές


## Πηγές
* R. Lod, scoresway.com 
* Robin Lod, transfermarkt.com 
* Robin Lod, βάση δεδομένων Ευρωπαίων διεθνών ποδοσφαιριστών eu-football.info .

Κατηγορία:Φινλανδοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ΧΓΚ Ελσίνκι
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Εθνικής Φινλανδίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σπόρτινγκ Χιχόν
Κατηγορία:Ποδοσφαιριστές Ευρωπαϊκού Πρωταθλήματος 2020